1. ปัจจัยความเสี่ยง

บริษัทฯ มีการประเมินความเสี่ยงของธุรกิจโดยผู้บริหารและคณะกรรมการบริหารความเสี่ยง
พร้อมทั้งกำหนดมาตรการเพื่อลดความเสี่ยงที่อาจจะเกิดขึ้น ดังต่อไปนี้

1. ความเสี่ยงที่เกิดจากปัจจัยภายนอก

1.1 ความเสี่ยงการควบคุมการใช้ใยหินจากภาครัฐ

บริษัทฯ
มีความเสี่ยงจากการที่ภาครัฐโดยกระทรวงสาธารณสุขได้มีนโยบายและออกกฎเกณฑ์ใหม่ผลักดันให้มีการลด
ละ และเลิกการใช้ใยหินอย่างต่อเนื่อง ซึ่งมีผลต่อการดำเนินธุรกิจของบริษัทฯ
โดยได้กำหนดแนวทางป้องกันความเสี่ยงนี้โดยจัดให้มีผู้รับผิดชอบติดตามข้อมูล กฎเกณฑ์
และนโยบายของหน่วยงานที่เกี่ยวข้องอย่างต่อเนื่อง
เพื่อศึกษาและวิเคราะห์ผลกระทบรวมทั้งหารือร่วมกันระหว่างผู้ผลิต ผู้เชี่ยวชาญภายนอก
เพื่อชี้แจงและให้ข้อมูลที่เป็นประโยชน์ต่อภาครัฐ
และหาวิธีปฏิบัติในการตอบสนองกฎเกณฑ์และนโยบายของภาครัฐให้เหมาะสมกับบริษัทฯ
รวมทั้งได้เตรียมความพร้อมและพัฒนาผลิตภัณฑ์ที่ไม่มีส่วนประกอบของใยหินออกสู่ตลาดอย่างต่อเนื่อง

1.2 ความเสี่ยงด้านราคาและการขาดแคลนวัตถุดิบหลัก

ปูนซีเมนต์ เป็นวัตถุดิบหลักของบริษัทฯ ถึงแม้ความต้องการปูนซีเมนต์ภายในประเทศจะลดต่ำลง
อันเนื่องมาจากภาวะชะลอตัวทางเศรษฐกิจในประเทศ แต่ด้วยปัจจัยที่มีผลกระทบต่างๆ
ที่ส่งผลต่อต้นทุนของผู้ผลิตปูนซีเมนต์เพิ่มสูงขึ้น ทำให้มีการปรับราคาปูนซีเมนต์ผงเพิ่มขึ้น
เพื่อลดผลกระทบในเรื่องนี้ บริษัทฯ ได้ดำเนินการสั่งซื้อปูนซีเมนต์จากผู้ผลิตหลายราย
รวมทั้งเพิ่มวิธีการขนส่งหลายรูปแบบ เพื่อเพิ่มความยืดหยุ่นในเรื่องราคาและการบริการ

ใยหิน ปัจจุบันใยหินยังเป็นหนึ่งในวัตถุดิบหลักของบริษัทฯ ที่มีความเสี่ยงทั้งเรื่องปริมาณและราคา
อันเนื่องมาจากความต้องการเพิ่มขึ้นในประเทศจีนและประเทศอินเดีย
ในขณะเดียวกันผู้ผลิตหลายรายโดยเฉพาะผู้ผลิตในประเทศแคนาดา
สูญเสียรายได้จากการที่เงินดอลลาร์สหรัฐอ่อนค่าลง จึงชดเชยด้วยการปรับขึ้นราคา บริษัทฯ
ลดความเสี่ยงในเรื่องนี้ โดยใช้วิธีการสั่งซื้อผูกพันนานขึ้น และปรับสัดส่วนการซื้อจากผู้ผลิตทั้ง 5
รายให้เหมาะสม บริษัทฯ ได้ร่วมมือกับผู้ผลิตวางแผนการจัดส่งให้เหมาะสม
เพื่อลดปัญหาการขนส่งสินค้า

1.3 ความเสี่ยงจากการเพิ่มขึ้นของต้นทุนค่าขนส่ง

เนื่องจากสินค้าของบริษัทฯ เป็นสินค้าหนักและมีโอกาสแตกเสียหายง่าย
ดังนั้นต้นทุนการขนส่งไปยังร้านลูกค้าจึงเป็นต้นทุนหลักส่วนหนึ่ง
และการขึ้นราคาอย่างต่อเนื่องของน้ำมันดีเซล ส่งผลโดยตรงต่อต้นทุนการขนส่งของบริษัทฯ
ซึ่งบริษัทฯ ได้กำหนดมาตรการเพื่อบรรเทาผลกระทบดังกล่าวดังนี้

-   จัดเส้นทางการวิ่งของรถบรรทุกให้เหมาะสมและจัดบรรทุกให้เต็มเที่ยว

-   เพิ่มการว่าจ้างรถบรรทุกที่วิ่ง 2 ขา คือมีสินค้าทั้งไปและกลับ ซึ่งจะมีต้นทุนต่ำกว่ารถบรรทุก 1
    ขา

-   ใช้การขนส่งแบบผสมผสาน (Multimodal transportation)
    ระหว่างรถกับเรือในพื้นที่ภาคใต้

-   ส่งเสริมให้ลูกค้าจัดรถบรรทุกในพื้นที่มารับสินค้าเอง โดยบริษัทฯ ช่วยเหลือค่าขนส่งบางส่วน
    ซึ่งถูกกว่าบริษัทฯ ขนส่งสินค้าเอง

-   ส่งเสริมให้ผู้รับขนส่งที่ทำสัญญาขนส่งผลิตภัณฑ์กับบริษัทฯ ปรับปรุงรถเพื่อใช้พลังงานทดแทนอื่นๆ
    เช่น NGV โดยปัจจุบันมีรถในกลุ่มนี้ประมาณ 10% และจะเพิ่มขึ้นเป็น 50% ในปี 2551

1.4 ความเสี่ยงจากการหยุดชะงักของเครื่องจักร

ในสภาวะการขายและการผลิตตั้งแต่ปี 2549
เพิ่มขึ้นทั้งในเชิงปริมาณและความหลากหลายในสินค้าที่ทำการผลิต
ทำให้ต้องเดินเครื่องจักรอย่างต่อเนื่อง การหยุดเครื่องจักรใด ๆ รวมทั้งการซ่อมบำรุงประจำปี
หรือการเกิด Machine Break Down อาจส่งผลต่อแผนการส่งมอบสินค้าให้ลูกค้าได้
ฝ่ายวิศวกรรมได้กำหนดแผนการซ่อมบำรุงเป็นรายปี
เพื่อให้มั่นใจว่าสามารถทำการผลิตได้อย่างต่อเนื่อง อาทิเช่น

-   ใช้ระบบ Preventive Maintenance จัดเก็บข้อมูลประวัติการซ่อมบำรุง
    การกำหนดแผนงาน การติดตามประมวลผล และการเตรียมความพร้อมของ Spare Parts
    ไว้รองรับตามแผนงาน

-   เตรียมแผนงานซ่อมบำรุงประจำปีโดยนำโปรแกรมคอมพิวเตอร์มาช่วยในการวางแผนงานจัดกลุ่มชิ้นส่วนต่าง
    ๆ พร้อมทำการทดสอบ เพื่อลดระยะเวลาหยุดเครื่องจักรลงได้ประมาณ 7-15 วัน

1.5 ความเสี่ยงจากการแข่งขันด้านราคาสินค้า

บริษัทฯ ยังเผชิญความเสี่ยงจากการแข่งขันด้านราคา โดยเฉพาะสินค้ากระเบื้องคอนกรีต
อันเนื่องมาจากภาวะเศรษฐกิจชะลอตัว และผู้ผลิตหลายรายยังมีกำลังการผลิตส่วนเกิน บริษัทฯ
ได้ดำเนินการเพื่อบรรเทาความเสี่ยงในเรื่องนี้โดยเน้นเรื่องคุณภาพการให้บริการเป็นหลัก
รวมทั้งบริการติดตั้ง การจัดส่งสินค้าที่ตรงต่อเวลา การบริการก่อนและหลังการขาย
เพื่อสร้างความแตกต่างที่ดีกว่า รวมทั้งการนำผลิตภัณฑ์ใหม่ ๆ ที่มีต้นทุนต่ำออกสู่ตลาดอย่างต่อเนื่อง

2. ความเสี่ยงด้านการบริหารและการจัดการ

2.1 ความเสี่ยงด้านการบริหารและการจัดการของผู้ถือหุ้นรายใหญ่

บริษัทฯ มีสถานะเป็นบริษัทย่อยของบริษัท มายเรียด วัสดุ จำกัด โดย ณ วันที่ 31 ธันวาคม 2550
บริษัท มายเรียด วัสดุ จำกัด มีฐานะเป็นผู้ถือหุ้นรายใหญ่ถือหุ้นในบริษัทร้อยละ 73.33
และรวมกับหุ้นที่ถือโดยกรรมการที่เป็นตัวแทนของ บริษัท มายเรียด วัสดุ จำกัด
แล้วจะมีสัดส่วนการถือหุ้นเกินร้อยละ 75 ซึ่งจะทำให้ บริษัท มายเรียด วัสดุ จำกัด
สามารถควบคุมมติที่ประชุมผู้ถือหุ้นได้ทั้งหมด อย่างไรก็ตามบริษัทฯ
ก็ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
ตามแนวทางของตลาดหลักทรัพย์แห่งประเทศไทย
โดยมุ่งมั่นในการดำเนินธุรกิจตามหลักบรรษัทภิบาลที่ดี (Good Corporate Governance)
อย่างจริงจังและเป็นรูปธรรม
โดยใช้หลักความมีจริยธรรมในการปฏิบัติงานมีการดำเนินงานและเปิดเผยข้อมูลอย่างโปร่งใส

2.  ความเสี่ยงด้านการบริหารการเงิน

บริษัทฯ มีความเสี่ยงจากการปริวรรตเงินตราต่างประเทศ เนื่องจากบริษัทฯ
มีการซื้อวัตถุดิบและอะไหล่จากต่างประเทศอย่างสม่ำเสมอ
รวมทั้งการสั่งซื้อเครื่องจักรและอุปกรณ์ต่าง ๆ ทำให้บริษัทฯ
อาจมีความเสี่ยงจากความผันผวนของอัตราแลกเปลี่ยนเงินตราต่างประเทศได้
แต่อย่างไรก็ตามในปัจจุบันการแข็งค่าของเงินบาทต่อเงินดอลลาร์สหรัฐฯ เป็นปัจจัยบวกให้กับบริษัทฯ
เนื่องจากทำให้การนำเข้าสินค้าจากต่างประเทศมีต้นทุนที่ลดลง

บริษัทฯ ไม่มีนโยบายในการกู้เงินเป็นสกุลเงินตราต่างประเทศ
ส่วนหนี้การค้าในธุรกรรมปกติที่เกิดจากการนำเข้าวัตถุดิบ เครื่องจักร
และอุปกรณ์ที่ใช้ในการผลิตกระเบื้องหลังคาก็มีมูลค่าต่ำมากเมื่อเทียบกับค่าใช้จ่ายรวม บริษัทฯ
จึงได้รับผลกระทบจากความผันผวนของอัตราแลกเปลี่ยนน้อยมาก นอกจากนั้น
การส่งออกสินค้าเป็นเงินสกุลต่างประเทศ
ก็ยังเป็นการดำเนินการที่จะช่วยลดความเสี่ยงอันอาจจะเกิดขึ้นจากความผันผวนของเงินตราต่างประเทศส่วนที่จะเกิดจากภาระหนี้การค้าที่เป็นเงินตราต่างประเทศที่บริษัทฯ
มีจำนวนเล็กน้อยได้อีกทางหนึ่งด้วย (Natural Hedge)